DITTO รายได้ขาย-บริการพุ่ง หนุนกำไร Q1 โต 42%
DITTO รายได้ขาย-บริการพุ่ง หนุนกำไรไตรมาส 1/65 โต 42% แตะ 58.61 ลบ. จากปีก่อนกำไร 41.40 ลบ.
DITTO รายได้ขาย-บริการพุ่ง หนุนกำไรไตรมาส 1/65 โต 42% แตะ 58.61 ลบ.
13 พ.ค. 2565

บริษัท ดิทโต้ (ประเทศไทย) จำกัด (มหาชน) หรือ DITTO รายงานผลการดำเนินงานงวดไตรมาส 1/2565 สิ้นสุดวันที่ 31 มี.ค.2565 ดังนี้

โดยบริษัทฯ มีรายได้จากการขายและบริการ 319.8 ล้านบาท เพิ่มขึ้น 62.0 ล้านบาท คิดเป็นอัตราเพิ่มขึ้น 24% เมื่อเทียบกับช่วงเวลาเดียวกันของปีก่อน โดยรายได้จากธุรกิจจำหน่ายและให้บริการระบบบริหารจัดการเอกสาร และระบบการรักษาความปลอดภัยทางเทคโนโลยีไซเบอร์เพิ่มขึ้น จากการบริษัทได้ขยายงานไปยังธุรกิจเกี่ยวเนื่อง ด้านการให้บริการด้านรักษาความปลอดภัยทางด้านไซเบอร์ (Cyber Security) ซึ่งเป็นการป้องกันความปลอดภัยให้แก่ข้อมูลขององค์กร ซึ่งโครงการดังกล่าวมีระยะเวลาโครงการเป็นเวลา 5 ปี
รวมทั้งรายได้จากธุรกิจรับเหมาวิศวกรรมด้านเทคโนโลยีสำหรับโครงการของหน่วยงานราชการต่างๆ มีรายได้เพิ่มขึ้นเป็นเท่าตัวจากปีก่อน จากการที่บริษัทย่อยเริ่มงานโครงการใหม่ ที่เพิ่งเข้ามาในช่วงไตรมาส 4/2564 และไตรมาส 1/2565 ซึ่งมีมูลค่าโครงการรวมประมาณ 950 ล้านบาท ซึ่งประกอบด้วย โครงการท้องฟ้าจำลอง โครงการพิพิธภัณฑ์และโครงการโทรมาตร เป็นต้น